Apti Alaudinov

**Apti Aronovitš Alaudinov** (vene keeles Апти́ Алауди́нов; sündinud 5. oktoobril 1973 Stavropoli krais Predgornõi rajoonis Gornõi külas) on tšetšeeni rahvusest Venemaa sõjaväelane, 16. aprillist 2024 Venemaa Relvajõudude Sõjalispoliitilise Peavalitsuse ülema asetäitja.

## Elulugu
Sündis Nõukogude armee ohvitseri perekonnas. Lõpetas keskkooli Novoselitski rajoonis, mille järel astus Moskva Riikliku Õigusakadeemia Stavropoli filiaali. 2001. aastal lõpetas juristina Tšetšeenia Riikliku Ülikooli. Kuni 2001. aastani töötas ametliku eluloo järgi prokurörina, teistel andmetel kauples Groznõi turul. 

Aastatel 2001–2002 oli ta Tšetšeenia siseministeeriumi kaadriosakonna inspektor ja 2002–2004 töötas erinevatel ametikohtadel Tšetšeenia siseministeeriumi sisejulgeoleku valitsuses. 2004–2005 oli ta Tšetšeenia siseministeeriumi sisejulgeoleku valitsuse operatiivotsingu osakonna juhataja asetäitja ning 2005–2006 Tšetšeenia siseministeeriumi organiseeritud kuritegevuse vastase võitluse osakonna juhataja. 2006–2009 ümberasustatud isikute ajutistes majutuskeskustes (sel ajal oli Tšetšeenias 26 ajutist ajutist majutuskeskust) elamise normide ja reeglite järgimise riikliku erikomisjoni juhataja. 

Märts-aprill 2009 Venemaa justiitsministeeriumi Tšetšeenia valitsuse juhataja. 2009–2011 Tšetšeenia siseministeeriumi kriminaalmiilitsa ülema asetäitja. 2011–2021 Tšetšeenia siseministri asetäitja – Tšetšeenia politseiülem. Vabastati ametist Venemaa presidendi Vladimir Putini määrusega 18. märtsist 2021.

Aastatel 2021–2022 oli ta Tšetšeenia presidendi abi ja 2022–2024 Tšetšeenia majandusliku ja ühiskondliku julgeoleku nõukogu sekretär. 16. aprillil 2024 määras Putin ta Venemaa Relvajõudude Sõjalispoliitilise Peavalitsuse ülema asetäitjaks. 

Juunist 2012 on Alaudinov Venemaa politsei kindralmajor. 

2013. aastal kaitses ta Moskva Riikliku Ülikooli juures politoloogia kandidaadikraadi teemal „Regionaalne identiteet kui poliitilise identiteedi kujunemise alus.”

## Tegevus Ukraina ründamisel

Alates märtsist 2022 osales ta Venemaa Rahvuskaardi eriotstarbelise üksuse SOBR „Ahmat“ juhina Ukraina ründamises. 2022. aasta novembris sai temast okupeeritud Ukraina aladel loodud nn Luhanski Rahvavabariigi rahvamiilitsa 2. armeekorpuse (hiljem Vene relvajõudude 2. armeekorpus) lahinguoperatsioonide komandöri asetäitja. Samal kuul sai ta kindralmajori sõjaväelise auastme. 2023. aasta oktoobris teatas ta, et mõned Wagneri grupi võitlejad tulid tema juhtimise alla.

## Sanktsioonid

30. detsembril 2014 kehtestas USA talle sanktsioonid (viisakeeld ja varade külmutamine) tšetšeenia poliitaktivisti Ruslan Kutajevi röövimise ja piinamise eest. 
23. veebruaril 2018 kehtestas talle riiki sisenemiskeelu Läti. 10. detsembril 2020 kehtestas talle LGBT-inimeste piinamise ja muude inimõiguste rikkumiste eest Tšetšeenias Ühendkuningriik. 10. novembril 2022 lisati ta Poola sanktsioonide nimekirja, kuna "toetab otseselt Vene Föderatsiooni agressiooni Ukraina vastu." 7. detsembril 2023 kanti ta Ukraina sanktsioonide nimekirja.

## Kriitika
"Apti Alaudinovil on tugev maine oma arvamuse täieliku puudumisega. Inimene, kes püüab pidevalt ette näha Ramzan Kadõrovi soove. Kindralit süüdistatakse sageli isiklikult osalemises režiimile ebameeldivate inimeste piinamises." 

## Viited